บอร์ด IMF สนับสนุน “ลาการ์ด” นั่งผู้อำนวยการต่อ
บอร์ด IMF สนับสนุน "ลาการ์ด" นั่งผู้อำนวยการต่อ
20 ธ.ค. 2559

ผู้สื่อข่าวรายงานว่า คณะกรรมการบริหารของกองทุนการเงินระหว่างประเทศ (IMF) ลงคะแนนเสียงสนับสนุนให้นางคริสติน ลาการ์ด ดำรงตำแหนงผู้อำนวยการ IMF ต่อไป แม้ว่าศาลฝรั่งเศสมีคำพิพากษาตัดสินให้นางลาการ์ดมีความผิดในข้อหาละเลยการปฏิบัติหน้าที่ กรณีที่อนุมัติการจ่ายเงินของรัฐเป็นจำนวนเงิน 404 ล้านยูโร (429 ล้านดอลลาร์) ให้กับนายแบร์นาร์ด ทาปี นักธุรกิจผู้ทรงอิทธิพล ขณะที่นางลาการ์ดดำรงตำแหน่งรัฐมนตรีคลังในปี 2551
โดยคณะกรรมการบริหารของ IMF ได้จัดการประชุมฉุกเฉินหลังจากที่ศาลฝรั่งเศสมีคำพิพากษาดังกล่าว อย่างไรก็ตาม ที่ประชุมคณะกรรมการ IMF ได้ลงมติไว้วางใจให้นางลาการ์ดทำหน้าที่ผู้อำนวยการ IMF ต่อไป
ด้านนางลาการ์ดได้แถลงข่าวภายหลังการประชุมว่า เธอรู้สึกเสียใจต่อคำตัดสินของศาล แต่เธอตัดสินใจที่จะไม่อุทธรณ์ สำหรับคำพิพากษาตัดสินของศาลระบุว่า นางลาการ์ดควรมีการดำเนินการมากกว่านี้ ก่อนที่จะอนุมัติการจ่ายเงินแก่นายทาปี โดยนางลาการ์ดปล่อยให้คณะอนุญาโตตุลาการเป็นผู้พิจารณาการจ่ายเงินชดเชยแก่นายทาปี และไม่ได้ยื่นอุทธรณ์ต่อคำตัดสินของคณะอนุญาโตตุลาการดังกล่าว
อนึ่งก่อนหน้านี้ มีการคาดการณ์กันว่า นางลาการ์ดอาจถูกจำคุก 1 ปี และถูกปรับเป็นเงิน 15,000 ยูโร หากศาลตัดสินว่ามีความผิดจริง  ทั้งนี้ นายทาปีได้ฟ้องร้องเรียกค่าเสียหายต่อรัฐบาลฝรั่งเศสในปี 2536 หลังจากที่ได้ขายหุ้นในบริษัทอาดิดาสให้กับเครดิต ลียองเนส์ ซึ่งเป็นธนาคารที่รัฐบาลฝรั่งเศสถือหุ้นใหญ่
โดยนายทาปีกล่าวหาว่าธนาคารได้หลอกลวงตนให้ขายหุ้นในราคาถูก ขณะที่ธนาคารนำไปขายต่อในราคาที่สูงกว่ามาก โดยคดีความยืดเยื้ออยู่ในชั้นศาลเป็นเวลานาน ก่อนที่จะมีการเจรจาไกล่เกลี่ยนอกศาล และรัฐบาลยอมจ่ายเงินแก่นายทาปีในปี 2551